Arvafrøðiligar kanningar kunnu greiða, um vit bera broytingar í okkara arvamassa. Sjúkuelvandi broytingarnar í arvamassanum er tað, vit kalla ílegu-úrbregði. Tað eru júst kanningar fyri 12 vanlig føroysk ílegu-úrbregði/sjúkur, vit í Amplexa Genetics nú bjóða einstaklingum. Broytingarnar eru oftast arvur frá foreldrunum, og kunnu sostatt eisini gevast víðari til okkara børn. Av og á vísa úrbregðini seg sum sjúka–tað kann vera fyrstu ferð, tit gerast varðug við, at arvalig sjúka er í tykkara familju, men tað kann eisini vera, at tit longu kenna fleiri sjúk í familjuni. Føroyar vórðu upprunaliga grundaðar av einum sera lítlum hópi við landnám. Hóast vit í dag eru yvir 50.000 íbúgvar, hevur geografiska fjarstøða Føroya í Norðuratlantshavi mestsum avbyrgt føroyingar frá umheiminum í nærum 1000 ár. Henda serstøða hevur ført við sær, at flestu føroyingar eru í ætt, og at einstakar sjúkur vísa seg lutfalsliga ofta. Vísindaligar greinir eru skrivaðar og útgivnar um beraratíttleika av seks av vanligu føroysku úrbregðisskjúkunum; vit í Amplexa Genetics hava óútgivna grein um eina sjeyndu. Rokna vit títtleikarnar saman, so er triði hvør føroyingur væntandi berari av einum ílegu-úrbregði. Hóast vit ikki hava upplýsingartilfar/dáta um hinar sjúkurnar, skulu tær eisini leggjast afturat váðametingini–og tá kann roknast við, at millum triðihvør og annarhvør føroyingur er berari av minst einari av føroysku ílegusjúkunum. Sjúkuberi og sjúkur er hvør sítt; tað er als ikki vist, at ein sjúkuberi hevur nøkur sjúkueyðkenni. Men sannlíkindini at fáa sjúk børn eru stór, um sjúkuberi finnur sær maka við sama úrbregði. Fleiri av føroysku sjúkunum kunnu viðgerðast, um viðgerðin byrjar tíðliga, Nakrar av sjúkunum kunnu ikki viðgerast. Til ber at kanna, um ein ber eitt ella fleiri av hesum sjúku-úrbregði. Amplexa Genetics ger kanningar fyri tær 12 vanligu føroysku sjúkurnar. Í samstarvi við føroyskar læknar bjóða vit vegleiðing og ílegukanning–vilt tú hoyra meiri um henda møguleikan, trýst her. Nærri kunning um einstøku sjúkurnar fæst við at trýsta á leinkið í breddanum til vinstru. Allar sjúkurnar, vit í Amplexa Genetics hava avgjørt at bjóða fram kanningar fyri, vísa seg við víkjandi arvagongd. Tað er, tá bæði foreldur mugu geva íbregðið víðari, fyri at sjúkan vísir seg í barninum. Eru bæði foreldrini berarar, so er tað sannlíkt, at helvtin av børnunum eru berarar og ein fjórðingur eru sjúk, meðan seinasti fjórðingurin ikki bera íbregðið. Um kanningin vísir, at ein er berari av einum ella fleiri ílegu-íbregði, so er umráðandi at tosa við egnan lækna. Yvirlit yvir tær sjúkur og sjúkusløg, sum eru við í kanningini: